CELEX: 32011D0409
Language: hu
Date: 2011-07-11 00:00:00
Title: 2011/409/EU: A Bizottság határozata ( 2011. július 11. ) az Európai Közösség és a Svájci Államszövetség között létrejött, az árufuvarozáshoz kapcsolódó ellenőrzések és alakiságok egyszerűsítéséről, valamint a biztonsági vámintézkedésekről szóló megállapodás 19. cikkének (4) bekezdése szerint megállapítandó eljárási szabályzat vonatkozásában az Európai Unió által az EU–Svájc Vegyes Bizottságban képviselendő álláspontról

12.7.2011   
            
            
               HU
            
            
               Az Európai Unió Hivatalos Lapja
            
            
               L 182/28
            
         A BIZOTTSÁG HATÁROZATA
   (2011. július 11.)
   az Európai Közösség és a Svájci Államszövetség között létrejött, az árufuvarozáshoz kapcsolódó ellenőrzések és alakiságok egyszerűsítéséről, valamint a biztonsági vámintézkedésekről szóló megállapodás 19. cikkének (4) bekezdése szerint megállapítandó eljárási szabályzat vonatkozásában az Európai Unió által az EU–Svájc Vegyes Bizottságban képviselendő álláspontról
   (2011/409/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Közösség és a Svájci Államszövetség között létrejött, az árufuvarozáshoz kapcsolódó ellenőrzések és alakiságok egyszerűsítéséről, valamint a biztonsági vámintézkedésekről szóló, 2009. június 25-i megállapodásra (1) (a továbbiakban: a megállapodás),
   tekintettel az Európai Közösség és a Svájci Államszövetség között az árufuvarozáshoz kapcsolódó ellenőrzések és alakiságok egyszerűsítéséről, valamint a biztonsági vámintézkedésekről szóló megállapodásnak az Európai Közösség nevében történő aláírásáról, ideiglenes alkalmazásáról és megkötéséről szóló, 2009. június 25-i 2009/556/EK tanácsi határozatra (2) és különösen annak 5. cikkének második bekezdésére,
   mivel:
   a megállapodás 19. cikkének (4) bekezdése értelmében a megállapodás által létrehozott vegyes bizottság (a továbbiakban: az EU–Svájc Vegyes Bizottság) megállapítja eljárási szabályzatát,
   ELFOGADTA EZT A HATÁROZATOT:
   Egyetlen cikk
   A megállapodás 19. cikkének (4) bekezdése szerint megállapítandó eljárási szabályzat vonatkozásában az Európai Unió által az EU–Svájc Vegyes Bizottságban képviselendő álláspontot a mellékelt EU–Svájc vegyes bizottsági határozattervezet határozza meg.
   
      Kelt Brüsszelben, 2011. július 11-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 199., 2009.7.31., 24. o.
   
      (2)  HL L 199., 2009.7.31., 22. o.
   
      Tervezet
      AZ EU–SVÁJC VEGYES BIZOTTSÁG 1/2011 HATÁROZATA
      (…)
      a vegyes bizottság eljárási szabályzatának megállapításáról és munkacsoport létrehozásáról
      A VEGYES BIZOTTSÁG,
      tekintettel az Európai Közösség és a Svájci Államszövetség között létrejött, az árufuvarozáshoz kapcsolódó ellenőrzések és alakiságok egyszerűsítéséről, valamint a biztonsági vámintézkedésekről szóló, 2009. június 25-i megállapodásra (1) és különösen annak 19. cikke (4) és (5) bekezdésére,
      A KÖVETKEZŐKBEN ÁLLAPODOTT MEG:
      I.   FEJEZET
      
         ELJÁRÁSI SZABÁLYZAT
      
      1. cikk
      Összetétel és elnökség
      A vegyes bizottság az Európai Unió képviselőiből, valamint a Svájci Államszövetség képviselőiből áll. Az elnöki tisztet a szerződő felek naptári évenként felváltva töltik be.
      Az ülések előtt az elnököt tájékoztatni kell a szerződő felek küldöttségének tervezett összetételéről.
      A vegyes bizottság a két szerződő fél egyetértésével felkérhet szakértőket arra, hogy adott témában információnyújtás céljából részt vegyenek az ülésen.
      2. cikk
      Titkárság
      A vegyes bizottság titkári feladatait az elnöki tisztet betöltő fél látja el. A vegyes bizottságnak szóló leveleket – beleértve az ülések napirendjére felvenni kívánt pontokra vonatkozó megkereséseket – az elnöknek kell címezni.
      3. cikk
      Ülések
      Az ülések időpontját és helyét a két szerződő fél jóváhagyásának birtokában a vegyes bizottság elnöke állapítja meg. Az ülésekre Brüsszelben és Svájcban felváltva kerül sor.
      4. cikk
      Az ülések napirendje
      Az elnök minden ülésre előzetes napirendet készít. A napirendet legkésőbb tíz nappal az ülés kezdete előtt meg kell küldeni a szerződő feleknek.
      Az előzetes napirend azokból a pontokból áll, amelyek felvételére az elnökhöz legalább 15 nappal az ülés kezdete előtt megkeresés érkezett. A referenciadokumentumokat a szerződő feleknek legalább hét nappal az ülés előtt meg kell kapniuk. Sürgős esetben ez a határidő a két szerződő fél egyetértésével lerövidíthető.
      A vegyes bizottság minden ülés elején elfogadja a napirendet.
      5. cikk
      Nyilvánosság
      Amennyiben másképp nem határoznak, a vegyes bizottság ülései nem nyilvánosak.
      A vegyes bizottság tanácskozásai szakmai titoktartási kötelezettség alá esnek.
      6. cikk
      Jegyzőkönyv
      Az elnök minden ülés után jegyzőkönyvet készít. A jegyzőkönyv tervezetét a vegyes bizottság elé terjeszti jóváhagyás céljából. A jegyzőkönyv elfogadása után az elnök aláírja a jegyzőkönyvet, és egy-egy példányt megküldenek a szerződő feleknek.
      7. cikk
      Az eszközök elfogadása
      A megállapodás 21. cikke szerinti ajánlások és határozatok az „ajánlás”, illetve a „határozat” címet viselik, és ezt a sorszám, az elfogadás időpontja és a tárgy követi. Az ajánlásokat és a határozatokat az elnök aláírja, és megküldik a szerződő feleknek.
      8. cikk
      Írásbeli eljárás
      Sürgős esetben a határozatokat és ajánlásokat a szerződő felek jóváhagyásával írásbeli eljárás útján is el lehet fogadni.
      9. cikk
      Költségek
      Mindegyik szerződő fél maga viseli a vegyes bizottság ülésein való részvételéhez kapcsolódóan felmerülő költségeket.
      10. cikk
      Döntőbírói lista
      Amennyiben a vegyes bizottság úgy határoz, hogy egy nézeteltérést a megállapodás 29. cikkének (3) bekezdése értelmében választott bíróság elé terjeszt, e döntésétől számított két hónapon belül összeállítja a megállapodás III. mellékletében szereplő döntőbírói listát.
      II.   FEJEZET
      
         MUNKACSOPORT
      
      11. cikk
      Eljárásokkal és biztonsági vámintézkedésekkel foglalkozó munkacsoport
      Létrejön egy munkacsoport, amelynek feladata a vegyes bizottság munkájának segítése a megállapodás II. (Eljárások) és III. (Biztonsági vámintézkedések) fejezetébe tartozó területeken.
      12. cikk
      A munkacsoport eljárási szabályzata
      A munkacsoport üléseire mutatis mutandis e határozat 1–6., valamint 9. cikke alkalmazandó.
      13. cikk
      Hatálybalépés
      Ez a határozat az elfogadását követő napon lép hatályba.
      
         Kelt Brüsszelben, […]-án/-én.
         
            
               a vegyes bizottság részéről
            
            
               az elnök
            
         
      
      
         (1)  HL L 199., 2009.7.31., 24. o.